CELEX: 52014JC0007
Language: mt
Date: 2014-02-24
Title: Proposta Konġunta għal REGOLAMENT TAL-KUNSILL li jemenda r-Regolament (KE) Nru 1183/2005 li jimponi ċerti miżuri speċifiċi restrittivi diretti kontra persuni li jaġixxu bi ksur għall-embargo tal-armi fir-rigward tar-Repubblika Demokratika tal-Kongo

|
			
		
		
		52014JC0007
		
			Proposta Konġunta għal REGOLAMENT TAL-KUNSILL li jemenda r-Regolament (KE) Nru 1183/2005 li jimponi ċerti miżuri speċifiċi restrittivi diretti kontra persuni li jaġixxu bi ksur għall-embargo tal-armi fir-rigward tar-Repubblika Demokratika tal-Kongo /* JOIN/2014/07 final - 2014/0060 (NLE) */
			
				
		
		
			
			   	MEMORANDUM TA’ SPJEGAZZJONI
(1)                   
Ir-Regolament tal-Kunsill (KE) Nru 1183/2005
idaħħal fis-seħħ lid-Deċiżjoni tal-Kunsill
2010/788/PESK u jipprevedi ċerti miżuri diretti kontra persuni li
jaġixxu bi ksur tal-embargo tal-armi fir-rigward tar-Repubblika Demokratika
tal-Kongo, inkluż l-iffriżar tal-assi tagħhom. 
(2)                   
Ir-Riżoluzzjoni tal-Kunsill tas-Sigurtà
tan-Nazzjonijiet Uniti (UNSCR) 2136 (2014)
tat-30 ta’ Jannar 2014 emendat il-kriterji biex persuni u
entitajiet jiġu inklużi ma’ dawk soġġetti
għall-miżuri restrittivi mniżżla fil-paragrafi 9 u 11
tal-UNSCR 1807 (2008).
(3)                   
Din il-miżura taqa' fil-kamp ta’ applikazzjoni
tat-Trattat dwar il-Funzjonament tal-Unjoni Ewropea u għalhekk hija
meħtieġa azzjoni regolatorja fil-livell tal-Unjoni sabiex tidħol
fis-seħħ, b’mod partikolari bil-ħsieb li tiġi żgurata
l-applikazzjoni uniformi tagħha mill-operaturi ekonomiċi fl-Istati
Membri kollha.       
(4)                   
Ir-Rappreżentant Għoli tal-Unjoni
għall-Affarijiet Barranin u l-Politika ta’ Sigurtà u l-Kummissjoni Ewropea
għandhom jipproponu li jiġi emendat ir-Regolament (KE)
Nru 1183/2005 skont dan.
2014/0060 (NLE)
Proposta Konġunta għal
REGOLAMENT TAL-KUNSILL
li jemenda r-Regolament (KE) Nru 1183/2005
li jimponi ċerti miżuri speċifiċi restrittivi diretti
kontra persuni li jaġixxu bi ksur għall-embargo tal-armi fir-rigward
tar-Repubblika Demokratika tal-Kongo
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 215
tiegħu,
Wara li kkunsidra d-Deċiżjoni
tal-Kunsill 2010/788/PESK tal-20 ta' Diċembru 2010 dwar
miżuri restrittivi kontra r-Repubblika Demokratika tal-Kongo u li
tirrevoka l-Pożizzjoni Komuni 2008/369/PESK[1],
Wara li kkunsidra l-proposta konġunta
mir-Rappreżentant Għoli tal-Unjoni għall-Affarijiet Barranin u
l-Politika ta' Sigurtà u mill-Kummissjoni Ewropea,
Billi:
(1)       Ir-Regolament tal-Kunsill
(KE) Nru 1183/2005[2]
idaħħal fis-seħħ lil miżuri previsti
fid-Deċiżjoni 2010/788/PESK. L-Anness I għar-Regolament
(KE) Nru 1183/2005 jelenka l-persuni naturali u legali, l-entitajiet u
l-korpi koperti bl-iffriżar ta' fondi u ta' riżorsi ekonomiċi
taħt dak ir-Regolament.
(2)       Ir-Riżoluzzjoni
tal-Kunsill tas-Sigurtà tan-Nazzjonijiet Uniti (UNSCR) 2136 (2014)
tat-30 ta’ Jannar 2014 emendat il-kriterji biex persuni u
entitajiet jiġu inklużi ma’ dawk soġġetti
għall-miżuri restrittivi mniżżla fil-paragrafi 9 u 11
tal-UNSCR 1807 (2008).
(3)       Din il-miżura taqa'
fil-kamp ta' applikazzjoni tat-Trattat dwar il-Funzjonament tal-Unjoni Ewropea
u għalhekk hija meħtieġa azzjoni regolatorja fil-livell
tal-Unjoni sabiex tidħol fis-seħħ, partikolarment bil-ħsieb
li tiġi żgurata l-applikazzjoni uniformi tagħha mill-operaturi
ekonomiċi fl-Istati Membri kollha. 
(4)       Ir-Regolament (KE)
Nru 1183/2005 għandu għalhekk jiġi emendat skont dan,
ADOTTA DAN IR-REGOLAMENT:
Artikolu 1
Ir-Regolament (KE) Nru 1183/2005 huwa
emendat kif ġej:
Il-paragrafu 1 tal-Artikolu 2a huwa
sostitwit b'dan li ġej:
“Artikolu 2a
1.      L-Anness I jinkludi l-persuni
fiżiċi jew ġuridiċi, entitajiet jew korpi, indikati
mill-Kumitat tas-Sanzjonijiet jew mill-Kunsill tas-Sigurtà tan-Nazzjonijiet
Uniti bħala: 
(a)     persuni jew entitajiet li jaġixxu bi
ksur tal-embargo fuq l-armi u miżuri relatati kif imsemmi
fl-Artikolu 1 tad-Deċiżjoni 2010/788/PESK u l-Artikolu 2
tar-Regolament (KE) Nru 889/2005[3],
(b)     mexxejja politiċi u militari ta’
gruppi armati barranin li joperaw fir-Repubblika Demokratika tal-Kongo (RDK) li
jimpedixxu d-diżarm u r-ripatrijazzjoni volontarja jew is-sistemazzjoni
mill-ġdid tal-kombattenti li jagħmlu parti minn dawk il-gruppi,
(c)     mexxejja politiċi u militari ta’
milizzji Kongoliżi, inklużi dawk li jirċievu appoġġ
minn barra r-RDK, li jimpedixxu l-parteċipazzjoni tal-kombattenti
tagħhom fil-proċessi tad-diżarm, id-demobilizzazzjoni u
r-reintegrazzjoni,
(d)     persuni jew entitajiet li joperaw fir-RDK
u li jirreklutaw jew jużaw it-tfal f’konflitti armati bi ksur
tal-liġi internazzjonali applikabbli,
(e)     persuni jew entitajiet li joperaw fir-RDK
u involuti fl-ippjanar, imexxu jew jipparteċipaw biex ikunu mmirati tfal
jew nisa f’sitwazzjonijiet ta’ konflitt armat, inklużi l-qtil u
l-immankar, l-istupru u vjolenza sesswali oħra, il-ħtif,
l-ispostament furzat u attakki fuq skejjel u sptarijiet,
(f)      persuni jew entitajiet li jfixklu
l-aċċess għall-assistenza umanitarja jew id-distribuzzjoni
tagħha fir-RDK,
(g)     persuni jew entitajiet li
jappoġġaw lil gruppi armati fir-RDK permezz tal-kummerċ
illeċitu ta’ riżorsi naturali, inkluż id-deheb jew
organiżmi selvaġġi kif ukoll il-prodotti ta' organiżmi
selvaġġi,
(h)     persuni jew entitajiet li jaġixxu
f’isem jew skont id-direzzjoni ta’ persuna jew entità nominata, jew li
jaġixxu f'isem jew taħt id-direzzjoni ta’ entità li hija proprjetà
ta' persuna jew entità nominata jew ikkontrollata minnha,
(i)      persuni jew entitajiet li jippjanaw,
jiffinanzjaw jew jieħdu sehem f’attakki kontra l-forzi taż-żamma
tal-paċi tal-Missjoni tal-Organizzazzjoni tan-Nazzjonijiet Uniti
għall-Istabbilizzazzjoni tar-RDK (MONUSCO),
(j)      persuni jew entitajiet li jipprovdu
sostenn finanzjarju, materjali, jew teknoloġiku għal, jew oġġetti
jew servizzi għal, jew b’sostenn għal persuna jew entità nominata.
Artikolu 2
Dan ir-Regolament jidħol
fis-seħħ l-għada tal-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan ir-Regolament jorbot fl-intier
tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 336, 21.12.2010, p. 30.
[2]               Ir-Regolament tal-Kunsill (KE) Nru 1183/2005
tat-18 ta' Lulju 2005 li jimponi ċerti miżuri restrittivi
speċifiċi diretti kontra persuni li jaġixxu bi ksur ta'
l-embargo fuq l-armi fir-rigward tar-Repubblika Demokratika tal-Kongo (ĠU
L 193, 23.7.2005, p. 1).
[3]               ir-Regolament tal-Kunsill (KE) Nru 889/2005
tat-13 ta' Ġunju 2005 li jimponi ċerti miżuri
restrittivi fir-rigward tar-Repubblika Demokratika tal-Kongo u li jħassar
ir-Regolament (KE) Nru 1727/2003 (ĠU L 152, 15.6.2005,
p. 1).